༄། ། ཉེས་ཚོགས་ཐམས་ཅད་འཇོམས་པར་བྱེད་པའི་རྡོ་རྗེ་ཤཱཀྱ་རྒྱལ་པོའི་ཞུ་ཆོས། །  འཇིག་རྟེན་གསུམ་མགོན་ཆོས་ཀྱི་རྗེ། ། འགྲོ་བའི་ནད་གསོ་མཛད་པའི་སྨན། ། ཆོས་ཀྱི་རྒྱལ་པོ་རིན་པོ་ཆེ། ། ཕག་མོ་གྲུ་པའི་ཞབས་ལ་འདུད། ། མགོན་པོ་ཆོས་རྗེའི་ཞལ་སྔ་ནས། ། ཐོག་མ་བར་དང་མཐར་དགེ་བའི། ། བླ་མེད་དམ་ཆོས་རིན་པོ་ཆེ། ། འགྲོ་རྣམས་སྨིན་པར་མཛད་ཅེས་གསུངས། ། དེ་ཡི་བསྡུས་དོན་ཅུང་ཟད་བྲི། ། སྤྱིར་ནད་དང་གནོད་པ་སྡུག་བསྔལ་གྱི་ཚོགས་ཉེས་པ་ཇི་སྙེད་ཅིག་བྱུང་བ་དེ་ཐམས་ཅད་ནི། མི་དགེ་བ་འབའ་ཞིག་ལས་འབྱུང་བར་ཟད་ཀྱི། དེ་ལྟར་ཡང་། མི་དགེ་བ་ལས་སྡུག་བསྔལ་འབྱུང་། ཞེས་པས་མངོན་ནོ། ། འདི་ལ་དབྱེ་ན་དོན་རྣམ་པ་ལྔས་སྟོན་ཏེ། འབྱུང་བ་ལུས་འཁྲུགས་ཀྱི་བར་ཆད། ཕྱི་རོལ་བདུད་ཀྱི་བར་ཆད། ཏིང་ངེ་འཛིན་སེམས་ཀྱི་བར་ཆད། འཆི་བའི་ལྟས། ལས་ཀྱི་རྣམ་པར་སྨིན་པ་དང་རྣམ་པ་ལྔ་འབའ་ཞིག་ཏུ་ཟད་དེ། དེ་ཡང་འབྱུང་བ་ལུས་འཁྲུགས་ཀྱི་བར་ཆད་ནི། སྨན་པ་རྣམས་ཀྱིས་བཅོས་པར་བྱ་བ་ཡིན། ཏིང་ངེ་འཛིན་སེམས་ཀྱི་བར་ཆད་ནི། གདམས་ངག་གི་གནད་གེགས་སེལ་གྱི་རིམ་པས་བཅོས་པ་ཡིན། ཕྱི་རོལ་བདུད་ཀྱི་བར་ཆད་ནི། ཆེ་འབྲིང་གི་བྱེ་བྲག་གིས་སྔགས་དང་གཉེན་པོའི་སྦྱོར་བས་བཅོས་པ་ཡིན། འཆི་བའི་ལྟས་ལ་ནི་འཆི་བ་བསླུ་བ་འབའ་ཞིག་གིས་བཅོས་པ་ཡིན། ལས་ཀྱི་རྣམ་པར་སྨིན་པའི་ནད་ལ་ནི་བཅོས་མེད་པ་ཡིན་ཏེ། སྔོན་གྱི་ལས་ཀྱི་རྣམ་པར་སྨིན་པ་ནི་མ་གཏོགས་སོ་ཞེས་ལུང་འདྲེན་པ་ཡོད་ཀྱང་། ཆོས་ཀྱི་རྒྱལ་པོ་དཔལ་ལྡན་ཕག་མོ་གྲུ་པའི་ཞལ་སྔ་ནས། འདི་ཐམས་ཅད་འཕྲང་དོག་པ་དང་ཁལ་ཡོ་བ་དུས་མཉམ་དུ་འོང་བས། འདི་ཐམས་ཅད་ལ་བླ་མ་དམ་པའི་མོས་གུས་དང་། ཚུལ་ཁྲིམས་རིན་པོ་ཆེ་ཉོན་མོངས་པའི་གཉེན་པོ་ལ་ནན་ཏན་དང་། བྱང་ཆུབ་ཀྱི་སེམས་རང་གི་དགེ་སྦྱོར་ལ་ནན་ཏན་བྱེད་པ་འབའ་ཞིག་གིས་སེལ་བར་གསུངས་ཏེ། འདི་ཐམས་ཅད་ལ་ངེས་པར་དཀོན་མཆོག་གསུམ་ལ་སྐྱབས་སུ་སོང་བས་ནི། སྲིད་ཚན་པོ་ཆེ་ཡོད་པ་ལ་དགྲས་མི་ཚུགས་པ་དང་འདྲ་སྟེ། འཁོར་འདས་ཐམས་ཅད་ཀྱི་སྐྱབས་དཀོན་མཆོག་གསུམ་མ་གཏོགས་པ་གཞན་མེད་པས། ངེས་པར་དཀོན་མཆོག་གསུམ་ལ་སྐྱབས་སུ་སོང་ཞིང་སྲོག་གི་ཕྱིར་ཡང་བསླབ་བྱ་མི་གཏོང་བས། ཉོན་མོངས་པ་སྤོང་བའི་ཚུལ་ཁྲིམས་དུག་རྣམ་པ་ལྔའམ་གསུམ་གྱི་རྟོག་པ་སྐད་ཅིག་ཀྱང་མི་རྒྱུ་བའི་ཚུལ་ཁྲིམས་ནི། ས་འགག་བཙན་པོ་ལ་མཁར་བཙན་པོའི་ནང་དུ་གོ་བཙན་པོ་གོན་པ་དང་འདྲ་བ། རྒྱུ་ཉོན་མོངས་པ་སྤངས་པའི་ཚུལ་ཁྲིམས་ཀྱིས། ལས་དེ་དང་ལས་ཀྱི་འབྲས་བུ་རྣམ་པར་སྨིན་པ་མི་ལྡོག་པ་ནི་གནས་མེད་པ་ལགས་པས། འཕགས་པ་དགྱེས་པའི་ཚུལ་ཁྲིམས་རྣམ་པར་དག་པ། ཉོན་མོངས་པའི་དྲི་མས་མ་གོས་པ་ལ་གནས་པའི་རྟེན་གྱི་གང་ཟག་གིས། བྱམས་པ་དང་སྙིང་རྗེ་ཆེན་པོ་ལས་བྱུང་བའི་བྱང་ཆུབ་ཀྱི་སེམས་ནི་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུས་ནི། ནད་དང་གནོད་པ་སྡུག་བསྔལ་གྱི་ཚོགས་འདག་པ་ཨ་ཅང་ཆེས་ཏེ། དགོས་འདོད་ཀྱི་རེ་བ་ཕུན་སུམ་ཚོགས་པ་ཐམས་ཅད་འབྱུང་བ་ནི། ས་བཅུའི་དབང་ཕྱུག་མན་ཆད་ཀྱི་ཡོན་ཏན་ཡང་ནོར་བུ་རིན་པོ་ཆེ་ལས་འབྱུང་བར། ཨ་མོ་གྷ་པཱ་ཤའི་རྒྱུད་དུ་གསུངས་ལ། བྱང་ཆུབ་ཀྱི་སེམས་རིན་པོ་ཆེས་ནི། རྫོགས་པའི་སངས་རྒྱས་མན་ཆད། འཁོར་བ་དང་མྱ་ངན་ལས་འདས་པའི་ཡོན་ཏན་མཐའ་དག་འབྱུང་བར་གསུངས་ཏེ། དེ་ཡང་འཇིག་རྟེན་གསུམ་གྱི་མགོན་པོ་བླ་མ་དམ་པ་དེའི་ཞལ་སྔ་ནས། ཞེ་ཐག་པ་སྙིང་ཁོང་རུས་པའི་གཏིང་ནས་དམ་བཅའ་སེམས་བསྐྱེད་པར་བྱ་ཞེས་གསུངས་པ། སྲོག་དང་སྙིང་དང་རྐང་དུ་སོང་བས་རང་གི་ལུས་ལྷག་པའི་ལྷ། མཚན་ཉིད་དང་ལྡན་པའི་བླ་མ་དམ་པའི་དབང་གིས་ཤེས་ཤིང་རྟོགས་པ། ཐ་མལ་པའི་ལུས་ཡུལ་གསུམ་ཕྱོགས་ན་མེད་པར། སངས་རྒྱས་སྐུ་གསུམ་གྱི་བདག་ཉིད་ལྷུན་གྱིས་གྲུབ་ཅིང་རྒྱུན་ཆད་པ་མེད་པ། ཡི་དམ་གྱི་ལྷ་དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་ངོ་བོ་ཉིད་གཅིག་པུར་གྱུར་པ་ཉིད་དུ་དང་པོར་ཤེས་པར་བྱ། བར་དུ་གོམས་པར་བྱ། མཐའ་མར་གོམས་པའི་དབང་གིས་དེ་ཉིད་དུ་འགྲོ་བ་ནི། དང་པོ་ཉིད་ནས་ལྷུན་གྱིས་གྲུབ་པར་བདག་ཉིད་སངས་རྒྱས་སྐུ་གསུམ་གྱི་བདག་ཉིད་ཡིན་ཏེ། དེ་ལ་དེ་བཞིན་གཤེགས་པའི་སྙིང་པོའམ། ཁམས་རང་བཞིན་གྱི་རྣམ་པར་དག་པ་ཞེས་མིང་དུ་འདོགས་ཀྱང་། གཤིས་དེ་ལས་མི་འདའ་བས་དེའི་རང་བཞིན་དུ་གྱུར་པ་ལ། སྒོམ་པ་མཐར་ཕྱིན་ཞེས་བྱ་བའམ། གྲུབ་པ་ཐོབ་ཅེས་བྱ་བའམ། སངས་རྒྱས་ཞེས་མིང་འདོགས་ཏེ། རང་གི་རང་བཞིན་དུ་གྱུར་པ་ལ་ངེས་པར་བྱས་པའི་ཡི་དམ་གྱི་ལྷ་བསྒོམས་པས་ནི། མ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱང་བདེ་བ་དང་ལྡན་པ་དང་། སྡུག་བསྔལ་དང་བྲལ་བ་དང་། རྫོགས་པའི་སངས་རྒྱས་ཐོབ་པར་བྱེད་པའི་རྡོ་རྗེ་འཆང་ཆེན་པོ་ཉིད་དུ་འགྱུར་ན། ཐ་མལ་པའི་ལུས་ངག་ཡིད་གསུམ་ཉོན་མོངས་པ་དང་རྣམ་པར་རྟོག་པ་ལས་བྱུང་བའི་ལས་ཀྱི་རྣམ་པར་སྨིན་པ་ལས་གྲུབ་པའི་ཐ་མལ་པའི་ལུས་ངག་ཡིད་གསུམ་ཉེས་པའི་ཚོགས་ཐམས་ཅད་ཀྱི་རྐྱལ་པ། ཕུང་བའི་གནོད་པ་ཐམས་ཅད་ཀྱི་རྩ་བ། ཐ་མལ་པའི་ལུས་ངག་ཡིད་གསུམ་དུ་འཛིན་པའི་ཤེས་པ། དེའི་ཁྱད་པར་གྱི་ཆོས་ནད་དང་གནོད་པ་སྡུག་བསྔལ་འདག་པར་འགྱུར་བ་ལྟ་ཅི་སྨོས་ཏེ། དཔེར་ན་ཉི་མའི་དཀྱིལ་འཁོར་ནམ་མཁའ་ལ་ཤར་ན་མུན་པ་རང་ཤུགས་ཀྱིས་མི་གནས་པ་དང་འདྲ་བར། ལྷག་པའི་ལྷ་བསྒོམ་པ་ལ་ནན་ཏན་ཤིན་ཏུ་ཆེ་བར་འབད་པ་ནི། སྤྲིན་མེད་པའི་ཉི་མའི་དཀྱིལ་འཁོར་གྱིས་མུན་པ་ཐམས་ཅད་རྣམ་པར་སེལ་བ་ལྟ་བུའོ། ། འདི་ཐམས་ཅད་ཀྱང་འབྲེལ་བ་ཅན་དུ་བལྟ་བར་བྱ་སྟེ། འབྲེལ་བ་མེད་པ་དོན་གྱིས་འགྲུབ་པ་སྟེ། སྐྱབས་སུ་སོང་ནས་ཚུལ་ཁྲིམས་ལས་བྱུང་བའི་བྱང་ཆུབ་ཀྱི་སེམས་དེའི་རང་བཞིན་ལྷག་པའི་ལྷ་ལགས་ལ། འདི་ཐམས་ཅད་ཀྱང་བླ་མ་དམ་པ་འབའ་ཞིག་ལས་གཞན་མི་སྲིད་དེ། དེ་ལྟར་ཡང་། བླ་མ་སངས་རྒྱས་བླ་མ་ཆོས། ། དེ་བཞིན་བླ་མ་དགེ་འདུན་ཏེ། ། ཀུན་གྱི་བྱེད་པོ་བླ་མ་ཡིན། ། ཞེས་པས། བླ་མ་དམ་པ་འབའ་ཞིག་ལས་མེད་པས། བླ་མ་དམ་པ་ནི་ཀུན་གྱི་བྱེད་པོ་སྟེ། དཔེར་ན་མིག་དང་སྙིང་དང་ལུས་སྤྱི་དང་བྱེ་བྲག་ཐ་དད་པ་དང་འདྲ་བར། བདག་ཉིད་སངས་རྒྱས་དང་ཆོས་དང་། དགེ་འདུན་དང་། བྱེ་བྲག་ཕན་པ་དང་བདེ་བ་ཐམས་ཅད་བླ་མ་འབའ་ཞིག་ཡིན་པས། བླ་མ་དམ་པ་མ་གཏོགས་གཞན་བསམ་དུ་མེད་པར་མོས་གུས་ཀྱི་ཤུགས་རླབས་པོ་ཆེས་བསྒོམ་པར་བྱ་བའི་ཡུལ་བསམ་གྱིས་མི་ཁྱབ་པར་བསྒོམ་ནས། མཆོག་དང་ཐུན་མོང་གི་དངོས་གྲུབ་མཐའ་དག་བླང་བར་བྱ་སྟེ། རྟག་ཏུ་སྙན་དུ་གསོལ་བ་ཐུགས་ལ་ངེས་པ་ཁོ་ནའོ། ། གཞན་ཡང་འདི་ལྟར་ལྷན་ཅིག་སྐྱེས། ། ལྷན་ཅིག་སྐྱེས་པ་ལྷན་སྐྱེས་དེ། ། སུ་ཞིག་གང་དང་ལྷན་ཅིག་སྐྱེས། ། གང་གིས་གང་ལ་འདྲིས་བྱེད་པ། ། ཆོས་རྣམས་ཀུན་གྱི་དེ་བཞིན་ཉིད། ། དབྱེར་མེད་མྱ་ངན་འདས་པ་པོ། ། ལྷུན་གྱིས་གྲུབ་ཅིང་འདུས་མ་བྱས། ། དུས་གསུམ་དུས་མེད་རྟག་པའི་སྐུ། ། གཞན་གྱིས་བརྗོད་མིན་ལྷན་སྐྱེས་དེ། ། བླ་མའི་མོས་གུས་མ་གཏོགས་པ། ། ཡིག་ནག་རྒྱ་མཚོ་འབྲི་བ་དང་། ། དཔག་མེད་འགྲོ་བ་སྨིན་པའི་ཐབས། ། རྫས་དང་ཡོ་བྱད་ཀ་ཅ་རྣམས། ། ཆོས་རྗེ་མགོན་པོ་བླ་མ་ཡི། ། ཐུགས་ཀྱི་དགོངས་པ་མི་འགྲུབ་པར། ། ཕྱི་དང་ནང་གི་རྟ་རྒྱུག་དང་། ། གསང་བའི་རྟ་རྒྱུག་འདྲེ་རེས་འདིས། ། རྒྱུ་དང་ལམ་དང་འབྲས་བུ་ཡི། ། ཡོན་ཏན་བསྐྱེད་པ་ག་ལ་སྲིད། ། བླ་མ་དམ་པ་བཞུགས་བཞིན་དུ། ། ལུས་ངག་ཡིད་གསུམ་སྲོག་གིས་ཀྱང་། ། བླ་མ་དམ་པ་མཉེས་བྱས་ནས། ། ལོངས་སྤྱོད་གཡོ་བའི་དངོས་པོ་ལ། ། སྙིང་པོ་ལེན་པར་མི་བྱེད་ཅིང་། ། ཡིག་ནག་རྟ་རྒྱུག་བྱེད་པ་རྣམས། ། ཝ་ལ་ཟ་མི་ང་རེ་ན། ། བསམ་གྱིན་ཚིག་པ་མི་ཟ་རེ། ། མགོ་ལོག་པོ་ལ་ཆོ་རེ་རེ། ། དམ་ཚིག་སྙིང་ནས་བྱེད་པའི་མི། ། ཤཱཀྱའི་སྲས་པོ་རྣལ་འབྱོར་པ། ། འགྲོ་བའི་བླ་མ་གཉེན་གཅིག་པུ། ། ཁྱེད་ཀྱིས་རང་གཞན་ཐམས་ཅད་ཀྱི། ། དོན་དུ་བདག་ལ་ཤིན་ཏུ་བསམས། ། མཉེས་པ་གསུམ་གྱིས་མཉེས་པར་བྱས། ། ཆོས་ལྡན་རྡོ་རྗེ་རི་བོ་ཡིས། ། སྒྲིབ་གསུམ་ཉེས་པའི་ཚོགས་བཅོམ་པས། ། ཐུབ་པས་བྱང་ཆུབ་ཤིང་དྲུང་དུ། ། ཐོ་རངས་བྱང་ཆུབ་འཚང་རྒྱ་ཚེ། ། སྲོད་ལ་བདུད་ཀྱི་དཀྱིལ་འཁོར་འབྱུང་། ། གོང་མའི་གནད་འདི་ཐམས་ཅད་ལ། ། ཡུལ་དང་ཡུལ་ཅན་གཉིས་མེད་ཅིང་། ། ཉེས་ཚོགས་སྒྲིབ་པའི་བུད་ཤིང་དང་། ། གཉེན་པོ་ཡེ་ཤེས་གཉིས་མེད་པར། ། ཉམས་སུ་བླངས་པས་རྣམ་པར་དག། སྙིང་གཏམ་ཚིག་གཅིག་སྨྲས་པ་འདིས། ། མཐོ་དམན་ཟེར་མཆུའི་གདམས་ཆུང་ཚོགས། ། བརྫུན་ཚིག་མུན་ནག་འཐིབས་པ་ཡང་། ། ཉི་མའི་དཀྱིལ་འཁོར་ཤར་བས་སེལ། ། བླ་མ་དམ་པའི་བཀའ་བསྩལ་དང་། ། རང་གི་ཉམས་སུ་མྱོང་བ་དང་། ། སྟོན་པའི་གསུང་རབ་ཐམས་ཅད་ཀྱི། ། བསྡུས་པའི་སྙིང་པོ་བླ་མེད་འདི། ། ཐུགས་ལ་བཞག་ལ་ཉམས་སུ་བླང་། ། འདི་བྲིས་དགེ་བའི་རྩ་བ་དེས། ། ཐུབ་དབང་འཇིག་རྟེན་གསུམ་གྱི་མགོན། ། ཆོས་རྗེ་བླ་མ་རིན་ཆེན་གྱི། ། སྐུ་གསུང་ཐུགས་ཀྱི་དགོངས་པ་རྣམས། ། མ་ལུས་ཐམས་ཅད་རྫོགས་པར་ཤོག། ཟབ་མོ་ཡི་གེར་བྲིས་པ་ལ། ། གནས་གསུམ་མཁའ་འགྲོ་མ་མཉེས་ན། ། ཐུགས་རྗེ་ཆེན་པོ་དགོངས་ནས་ཀྱང་། ། བྱིན་གྱིས་བརླབས་ཅིང་བཟོད་པར་བཞེས། ། ཐོག་མ་བར་དང་མཐར་དགེ་བ། ། ཚེ་འདི་དང་བར་དོ་དང་ཕྱི་མར་རྫོགས་པའི་བྱང་ཆུབ་ཐོབ་པའི་གདམས་ངག་ཉེས་ཚོགས་ཐམས་ཅད་འཇོམས་པར་བྱེད་པའི་རྡོ་རྗེ་ཞེས་བྱ་བ། དགེ་བའི་བཤེས་གཉེན་ཤཱཀྱ་རྒྱལ་པོས་ཞུས་པ་རྫོགས་སོ། ། ། ། ༣༠༩༽